ЧРЕЗ

Председателя на

Народното събрание

ДО

Министъра на вътрешните работи

г-жа Румяна Бъчварова

**ВЪПРОС**

от Петър Славов народен представител от ПГ на РБ

 На основание чл.90, ал. 1 от Конституцията на Република България и чл.92, ал.1 ПОДНС внасям въпрос

ОТНОСНО**: *Поставяне на камери от ново поколение за противодействие превишаването на скоростта по пътищата***

**УВАЖАЕМА ГОСПОЖО ВИЦЕПРЕМИЕР И**

**МИНИСТЪР НА ВЪТРЕШНИТЕ РАБОТИ,**

По статистически данни, превишената и несъобразената скорост неизменно са сред основните причини за ПТП, често и с фатални последици. Поставянето на камери, контролиращи скоростта, се наложи като една от работещите мерки за превенция както в ЕС, така и в България, като се монтират все повече такива стационарни камери по пътищата.

Както е добре известно обаче, основният проблем на стационарните камери се корени в това, че те бързо биват „научавани“ от хроничните нарушители, включително има и специализирани сайтове и устройства, които да известяват водачите за наличие на такива средства за контрол на скоростта.

В някои страни от ЕС като възможно решение, особено по автомагистралите, се явяват камерите, отчитащи средната скорост на движение за даден участък от пътя, а не само моментно отчитане. Засичайки дадено МПС в две точки, отстоящи на определено разстояние, и измервайки времето, за което това разстояние е изминато, този тип камери установяват средната скорост на МПС за целия участък и така елиминират възможността, даден водач на намали инцидентно скоростта си пред дадена стационарна камера и след това да продължи движението си с превишена скорост. Това ги прави и много по-ефективни.

През последната година прави впечатление, че на много пътни участъци, в това число и по автомагистралите, се поставят камери на агенция „Пътна инфраструктура“ за отчитане натовареността и броя на движещите се МПС.

В този смисъл и с оглед и икономията на средства в бюджета на МВР,

Моля да отговорите **писмено** на следния въпрос:

***Обмисля ли се поставянето на камери за контрол на средната скорост за даден участък от пътя (най-вече за автомагистралите) и възможно ли е за целта да се използват вече поставените камери на АПИ за отчитане натовареността на движение, като към тях бъде интегрирана съответната система и за отчитане на средната скорост на дадено МПС за даден участък от пътя?***

София, 07.03.2016г. **Петър Славов**:

народен представител от ПГ на РБ